Toename van Covid-19 in sekere provinsies pla(Argieffoto: Unsplash) Daar is steeds geen duidelike aanduiding oor wanneer die derde golf van Covid-19-gevalle Suid-Afrika kan tref nie. Die departement van gesondheid het Woensdag in ’n voorlegging in die parlement aangedui dat hoewel daar die afgelope week landswyd ŉ afname in die aantal hospitaalopnames en nuwe positiewe gevalle van Covid-19 was, hy bekommerd is oor die toename in sekere provinsies. Nietemin sê die departement die moontlikheid bestaan dat die gevreesde derde golf kleiner as die tweede virusgolf kan wees, mits daar nie weer ’n nuwe variant van die koronavirus kop uitsteek nie en Suid-Afrikaners die afsonderingsregulasies streng nakom. Luidens die voorlegging het die aantal nuwe Covid-19-gevalle landswyd met 16,9% afgeneem, vergeleke met die vorige Maandag se syfers. Die Vrystaat, Gauteng, Limpopo, Noordwes en die Noord-Kaap het egter ’n toename in nuwe bevestigde gevalle, vergeleke met die vorige week beleef. Die koers waarteen pasiënte positief toets, het ook teen Maandag met 3% landswyd afgeneem, vergeleke met die vorige sewe dae. Limpopo en Mpumalanga het wel ’n toename ervaar in die koers waarteen mense positief toets. Wat hospitalisasies betref, het Suid-Afrika teen Maandag ’n landswye afname van 12,7% vergeleke met die vorige Maandag beleef. Dít ten spyte daarvan dat ses provinsies, waaronder die Oos-Kaap, die Vrystaat, Limpopo, Mpumalanga, die Noord-Kaap en Noordwes, vergeleke met die vorige sewe dae ’n toename in hospitalisasies beleef het. Luidens die voorlegging is die opwaartse trajekte in hospitalisasies en nuwe gevalle wat in die Vrystaat, Mpumalanga, Noordwes en die Noord-Kaap waargeneem is, tog “kommerwekkend” en sal die departement ’n oog daaroor hou. Maroela Media het vroeër vandag berig die sterftesyfer weens Covid-19-infeksies staan in hierdie stadium op 54 237. Derde virusgolf? Luidens die voorlegging is dit steeds onduidelik wanneer die derde golf van Covid-19-infeksies Suid-Afrika gaan tref. Die moontlikheid van die volgende virusgolf bestaan wel soos afsonderingsregulasies verslap word en Suid-Afrikaners meer reis, al minder die gesondheidsmaatreëls nakom en meer superverspreidergeleenthede bywoon. Daar word ook daarop gewys dat nuwe variante van die koronavirus kan kop uitsteek. Indien dit nie gebeur nie, word verwag dat die derde golf kleiner as die tweede golf kan wees. Dit word in die voorlegging genoem dat die tydperk vanaf ’n toename in oordrag tot ’n virusgolf ’n gemiddeld van twee tot drie maande duur. Luidens die verklaring moet daar wel gepoog word om die derde virusgolf so lank as moontlik uit te stel sodat al meer Suid-Afrikaners teen Covid-19 ingeënt kan word. Die regering se Sisonke-inentingsprogram met die Johnson & Johnson-entstof (J&J) sou vandag hervat en teen middel Mei afgehandel wees, aldus die voorlegging.